Lone Møller (S), 2002-04-02:
Jeg vil gerne starte med at takke for den positive opbakning, der har været til forslaget.
Som jeg lyttede mig til, var samtlige partier enige i, at hygiejnestandarden er utrolig vigtig og skal prioriteres højt.
Der, hvor man så kan sige, at uenigheden opstod, var med hensyn til, hvordan vi så skulle foretage den prioritering.
Det glæder mig også, at ministeren kan oplyse, at man nu har opnået konsensus og en aftale med Amtsrådsforeningen, og det glæder mig også, at der er blevet afsat midler til at uddanne ekstra hygiejnesygeplejersker.
Det, der ligesom gik igen i flere af talerne og også fra Venstres ordfører, var, at hygiejne skal være en integreret del af sygehusbehandlingen, og at det også skal foregå lokalt.
Jamen det, der netop er formålet med forslaget, er, at man lokalt bruger de standarder, som er udarbejdet, og dermed får dem indarbejdet på de lokale sygehuse som en helt integreret del.
Så det kan vi bestemt ikke være uenige i.
Det er også blevet nævnt, at det måske er lidt underligt, at Socialdemokratiet, som har siddet ved regeringsmagten i så mange år, ikke har gjort noget ved det.
Det har Socialdemokratiet rent faktisk, i og med at vi tog initiativ til at afsætte midler til at få lavet et udvalgsarbejde, hvor der har siddet 100 af de ypperste hygiejneeksperter i Danmark, som har udarbejdet de her standarder.
Jeg meddelte faktisk allerede inden valget, at Socialdemokratiet ville tage initiativ til at komme med et forslag, og når forslaget kommer nu, er det netop på baggrund af, at både Statens Serum Institut og Dansk Standard er bekymrede over, at det meget fornemme arbejde, som man med midler fra Sundhedsministeriet havde iværksat, ikke så ud til at bære frugt på de enkelte sygehuse, netop fordi der er den opfattelse, som vel også i langt de fleste tilfælde er rigtig, at det er aftalebaseret med staten, og at det er meget lidt, vi går ind og lovgiver os ud af.
Men når vi ser, at de her standarder nu har ligget i en del år, og at det er meget lidt, der er sket, har Socialdemokratiet vurderet, at det nu er på tide, at vi går ind og siger: Det går for langsomt, det er alt, alt for mange mennesker, der bliver berørt af at ligge på sygehuset og bliver endnu mere syge.
Derfor er vi nødt til ved lov at sige, at nu skal vi have indført nogle fælles standarder.
Derfor er det ikke rigtigt, at der ikke er sket noget, men det er rigtigt, at det er en ændring, og det er rart, synes jeg, at også Amtsrådsforeningen har udtalt sig positivt om det her.
Der er ingen tvivl om, at når vi ser på selve undersøgelsen, at patienter i gennemsnit kommer til at ligge 7 ekstra sengedage, og at det er omkring 80.000, der bliver berørt af det, så kunne man måske også få det her indarbejdet
i regeringens mantra om, at vi skal gøre noget ved ventelisterne.
Ikke nok med, at folk ligger unødigt i sengene, de optager også de lægers, som vi ikke har for mange af, tid, som kunne bruges væsentlig bedre.
På andre områder bruger vi megen tid herinde i Folketinget på at fremsætte forslag på baggrund af eksperternes indstillinger.
Her har vi et ekspertudvalg, som det alligevel ser ud til, at man ikke fra regeringens side ønsker at benytte sig af.
Jeg skal alligevel sige tak for den positive tilslutning.
Vi vil selvfølgelig i udvalget bede om en nøjere uddybning af den aftale, som ministeren her sagde var indgået, og vil vil også spørge: Hvad er tidsterminerne?
Hvad hvis man oplever, at der ikke rigtig sker noget, hvilke redskaber har vi så i Sundhedsudvalget? Jeg håber, at forslaget kan bliver endnu mere uddybet i udvalget, og jeg ønsker også meget at få redegjort lidt nærmere for den norske model.
Så på den baggrund håber jeg på et konstruktivt udvalgsarbejde.